AIT บวกแรง 6% รับผลงาน Q2 กำไรโตเด่น 171% มั่นใจรายได้ปี 64 เข้าเป้า 6.5 พันลบ.
AIT บวกแรง 6% โดย ณ เวลา 15.32 น.อยู่ที่ระดับ 25.00 บาท บวก 1.50 บาท รับผลงาน Q2 กำไรโตเด่น 171% มั่นใจรายได้ปี 64 เข้าเป้า 6.5 พันลบ.
AIT บวกแรง 6% โดย ณ เวลา 15.32 น.อยู่ที่ระดับ 25.00 บาท บวก 1.50 บาท รับผลงาน Q2 กำไรโตเด่น 171% มั่นใจรายได้ปี 64 เข้าเป้า 6.5 พันลบ.
17 ส.ค. 2564

ผู้สื่อข่าวรายงานว่า วันนี้(17ส.ค.64) บริษัท แอ็ดวานซ์ อินฟอร์เมชั่น เทคโนโลยี จำกัด (มหาชน) หรือ AIT ณ เวลา 15.32 น.อยู่ที่ระดับ 25.00บาท บวก 1.50 บาท หรือ 6.38% ด้วยมูลค่าซื้อขาย 135.58 ล้านบาท

โดยก่อนหน้านายศิริพงษ์ อุ่นทรพันธุ์ ประธานคณะกรรมการบริหารและกรรมการผู้จัดการใหญ่ บริษัท แอ็ดวานซ์ อินฟอร์เมชั่นเทคโนโลยี จำกัด (มหาชน) หรือ AIT เปิดเผยว่า ผลการดำเนินงานในไตรมาส 2/2564 บริษัทมีกำไรสุทธิอยู่ที่ 136.9 ล้านบาท เพิ่มขึ้น 171.6% จากไตรมาสเดียวกันปีก่อน ที่มีกำไรสุทธิอยู่ที่ 50.4 ล้านบาท และเพิ่มขึ้น 12.9% จากไตรมาสก่อน ที่มีกำไรสุทธิอยู่ที่ 121.3 ล้านบาท
สำหรับรายได้รวมในไตรมาส 2/2564 อยู่ที่ 2,081.2 ล้านบาท เพิ่มขึ้น 75.2% จากไตรมาสเดียวกันปีก่อน ที่มีรายได้รวมอยู่ที่ 1,187.6 ล้านบาท และเพิ่มขึ้น 14.1% จากไตรมาสก่อน ที่มีรายได้รวมอยู่ที่ 1,824.2 ล้านบาท ซึ่งเติบโตได้อย่างต่อเนื่องแม้เผชิญสถานการณ์การแพร่ระบาดโควิด-19 โดยบริษัทเร่งส่งมอบงานให้แก่ลูกค้าทั้งหน่วยงานภาครัฐและภาคเอกชนได้ตามกำหนด เพื่อรักษาขีดความสามารถในการดำเนินงานได้อย่างมีประสิทธิภาพ
ขณะที่ในช่วงไตรมาส 2/2563 เป็นช่วงแรกที่ได้รับผลกระทบจากมาตรการของภาครัฐ ในการควบคุมสถานการณ์การแพร่ระบาดของโรคโควิด-19 ทำให้ลูกค้าปรับเปลี่ยนวิธีการทำงาน ส่งผลให้การส่งมอบหรือตรวจรับอุปกรณ์หรืองานโครงการมีความล่าช้าออกไป ส่งผลให้รายได้ของไตรมาส 2/2563 ต่ำกว่าไตรมาส 2/2564
ทั้งนี้ ส่งผลให้ภาพรวมผลการดำเนินงานในช่วงครึ่งแรกของปี 2564 บริษัทมีกำไรสุทธิอยู่ที่ 258.3 ล้านบาท เพิ่มขึ้น 134.6% จากช่วงเดียวกันปีก่อน ที่มีกำไรสุทธิอยู่ที่ 110.1 ล้านบาท และมีรายได้รวมอยู่ที่ 3,905 ล้านบาท เพิ่มขึ้น 61% จากช่วงเดียวกันปีก่อน ที่มีรายได้รวมอยู่ที่ 2,419 ล้านบาท
โดยบริษัทมีมูลค่างานในมือรอรับรู้รายได้ (Backlog) ณ วันที่ 5 ส.ค. 2564 อยู่ที่ 5,000 ล้านบาท คาดว่าจะทยอยรับรู้รายได้ส่วนใหญ่ในปี 2564 นอกจากนี้ยังมีงานที่อยู่ระหว่างรอคำสั่งซื้อจากลูกค้า (Waiting for P/O) อีกประมาณ 680 ล้านบาท และยังคงมุ่งเน้นเข้าร่วมประมูลงานทางด้านเทคโนโลยีและโครงสร้างพื้นฐานต่าง ๆ ของภาครัฐ ซึ่งมั่นใจว่าผลการดำเนินงานในปี 2564 จะทำรายได้แตะ 6,500 ล้านบาท ตามเป้าหมายอย่างแน่นอน
ขณะเดียวกันที่ประชุมคณะกรรมการบริษัทได้อนุมัติจ่ายเงินปันผลระหว่างกาลงวดผลการดำเนินงานครึ่งปีแรก (1 ม.ค.-30 มิ.ย. 2564) ในอัตราหุ้นละ 0.70 บาท ซึ่งกำหนดวันที่ไม่ได้รับสิทธิปันผล (XD) วันที่ 24 ส.ค. 2564 และกำหนดจ่ายเงินปันผลในวันที่ 9 ก.ย. 2564